आर्थिक तंगी कारण परेशान माह्नु दी तस्वीर हर त्रीऽ क्हानी चा झांकदी ऐ। कुतै ओह् अपनी तंगी कारण दर-ब-दर ऐ, कुतै आर्थिक तंगी कारण अपने दे बखले होई जाने दा स’ल्ल झलदा, कुतै अपने-आप च संगड़ोदा-संगड़ोंदा इक्कला मसूस करदा, रिश्तें थमां खंडोए दा। इस माह्नु दी मती सारियें समस्याएं दा कारण आर्थिक तंगी गै। ‘परौहना इक रातीं’ दा ‘ओह्’ पात्तर चोरी करने पर मजबूर ऐ। ‘दद्दरी’ दा कड़ीजंग ठग-मठग्गी करियै ध्याड़ी टपाऽ करदा ऐ। ‘आत्मा दी मौत’ दा कान्त बाबू जिसलै अपनी स्थिति पर सोचदा ऐ तां क्हानीकार ओहदी अनुभूतियें गी इ’यां शब्दें च तुआरदा ऐ--"उ’नेंगी अपना बजूद जीन्दे-जागदे रौह्ने दा हर एह्सास ते अपना होना बड़ा बे-बुनेआद ते भैड़ा-भैड़ा लगदा ऐ तां कुतै डूंह्गे उ’नेंगी इन्नी पीड़ उठदी ऐ जे ओह् कुतै इक्कले बेहियै रोन बी लगी पौंदे न।"